Па-першае — ствараць аб’екты традыцыйнай культуры высокай якасці. Гэта і фальклорныя ансамблі з распрацаванай відовішчнай праграмай, адаптаванай да сцэны. Такія калектывы не толькі могуць годна прадстаўляць сваё мастацтва на радзіме і за яе межамі, але і нешта зарабіць. А што з астатнім? Выконваць ролю наглядчыкаў? Не! Трэба выводзіць традыцыйную культуру са сценаў клубнай установы і надаваць ёй інтэрактыву. Святы, фестывалі, конкурсы — гэта тое асяроддзе, дзе яна можа правіць баль і працаваць на свой прэстыж. У якасці прыкладу прывяду фестывальны рух “Берагіня”, які ўжо даўно выйшаў за межы Акцябрскага, бо гаворка не толькі пра арганізаваныя мерапрыемствы. Танцоры, спевакі, музыкі выходзяць не толькі на сцэнічныя пляцоўкі для выступу і ўдзелу ў конкурсах, але і стыхійна дэманструюць сваё мастацтва ў фае, на плошчах, вуліцах, у парках. Было такое ўражанне, што ўвесь горад танчыць, спявае, іграе. Бо кожны мог далучыцца да гэтага дзеяння, і многія рабілі тое з задавальненнем. Асабліва прыемна, што сярод удзельнікаў фестывалю было шмат дзяцей і моладзі. Лепшую рэкламу для папулярызацыі традыцыйнай культуры і нацыянальнай ідэі і прыдумаць цяжка.